Rosa Zarra

Rosa Zarra Marín (Donostia, Gipuzkoa, 1937 - 1995eko ekainaren 30a) polizia gehiegikeriaren biktima izan zen, Ertzaintzak jaurtitako gomazko pilota batek hila.

 Gertakariak 
1995eko ekainaren 22an Ertzaintzak gomazko pilotaz zauritu zuen, eta zortzi egun geroago, ekainaren 30ean, hil zen, 58 urte zituela. Donostiako Parte Zaharrean jaioa eta Amarako bizilaguna, Rosa Zarra Euskal Herria Askatu ekimenak deitutako kontzentrazio batean parte hartzera joan zen Donostiako Anoeta estadioko inguruetara, bezperan Lasa eta Zabalaren hiletetan gertaturiko istiluak salatzeko. Alta, toki berean ETAk bahitutako Jose María Aldaya enpresaburuaren aldeko askatasunaren aldeko kontzentrazio bat ere deituta zegoen. Istiluak sortu ziren ertzainen eta manifestari ezkertiar abertzaleen artean. Istiluak baretu zirenean, bi ertzain Rosa Zarra eta beste pertsona batzuk zeuden txokora hurbildu eta gomazko pilota bat jaurtiki zuten, lekukoen arabera 6-8 metroko distantziara. Gomazko pilotak Rosa Zarra kolpatu zuen abdomenean.

 Bertsio kontrajarriak 
Rosa Zarraren familiak Ertzaintzaren aurkako salaketa jarri zuen, haren heriotza Ertzaintzaren jokabideak eragindakoa izateagatik eta laguntza ukatzeagatik. Eztabaida sortu zen familiaren eta Ertzaintzaren ordezkari politikoen artean, Rosa Zarraren heriotza kolpatu zuen pilotak eragindakoa zen ala aurretik Rosak zuen osasun arazoen ondorioz gertatu zen. Eusko Jaurlaritzako Segurtasun sailburu Juan Mari Atutxak zabaldutako bertsio ofizialaren arabera, gaixotasun baten ondorioz hil zen Rosa. Auzitegi medikuek ere kausa naturalei egotzi zieten Rosaren heriotza; aldiz, Rosaren nefrologoak heriotza pilotakadaren ondorio izan zela adierazi zuen. Azkenean, 1995eko irailean epaileak familiarrek jarritako salaketa artxibatzea erabaki zuen.

 Polizia gehiegikeriaren biktimatzat aitortzea 
2015ean, Eusko Jaurlaritzak Bizitzarako eskubideen urraketen udal erretratuak txostena argitaratu zuen, zeinetan Rosa Zarraren kasua gehiago ikertu beharrekoen zerrendan ageri baitzen.

2025eko martxoan, Rosa Zarra hil zenetik 30 urte igarotzear zirela, Eusko Jaurlaritzako Poliziaren Biktimen Balorazio Batzordeak ebatzi zuen Rosa Zarra Ertzaintzak jaurtitako gomazko pilota batek hil zuela.

2025eko azaroaren 8an, Donostiako Udalak Rosa Zarra omendu zuen, Ertzaintzaren pilotakada jaso zuen tokian. Plaka bat ezarri zuten, poliziaren biktima izan zela oroitzeko. Familiak adierazi zuen espero dutela euren kasuak balio izatea polizia gehiegikeriaren beste biktima batzuei ere aitortza egiteko.

 Erreferentziak 

 Kanpo estekak 
 «Beñat Parra: "Egia aitortu diete, 30 urteko gezurraren ostean"», Irutxuloko Hitza, 2452, 2025eko ekainaren 27a.

Kategoria:Poliziaren gehiegikeria
Kategoria:Donostiarrak
Kategoria:Amarapedia
Kategoria:Euskal Herriko emakumeak